Diari Oficial de la Generalitat Valenciana


Sumari del DOGV 6105, del 18-09-2009 (2009/10411)

ACORD de 30 de juny de 2009, de la Comissió Territorial d'Urbanisme de Castelló, relatiu a l'aprovació de la part suspesa del Pla general del municipi de Fuentes de Ayódar.
----------------------------------------------------------------------------------------------------------------------------------------------------------------------------

### Dades del document

Número de DOGV
:   6105

Data del DOGV
:   18-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10527


Data del document
:   30-06-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Fuentes de Ayódar
    * pla d'urbanisme

ACORD de 30 de juny de 2009, de la Comissió Territorial d'Urbanisme de Castelló, relatiu a l'aprovació de la part suspesa del Pla general del municipi de Fuentes de Ayódar. [2009/10951]  
Vist l'expedient relatiu a l'aprovació de la part suspesa del Pla general del municipi de Fuentes de Ayódar, i de conformitat amb els següents,  
Antecedents  
1. La Comissió Territorial d'Urbanisme de Castelló, en sessió de 23 de setembre de 2008, va adoptar entre altres l'acord següent:  
«1. Aprovar definitivament el Pla general de Fuentes de Ayódar, excepte allò que fa referència a la unitat d'execució UET-01, supeditant l'eficàcia i publicació d'aquesta aprovació al fet que el Ple de l'Ajuntament aprove un nou document refós que incorpore les condicions imposades per l'Oficina del Pla de Carreteres, pel Servei d'Habitatge i Projectes Urbans, com també les que puguen assenyalar-se per la Direcció General de Patrimoni de la Conselleria de Cultura i Esport i aquelles que deriven de la resolució complementària a la declaració d'impacte ambiental emesa en data 15 de setembre de 2008, com també allò que s'ha assenyalat en els apartats cinqué i sisé de consideracions de la present proposta de resolució.   
En relació amb la part aprovada, es faculta la directora general d'Ordenació del Territori perquè puga verificar el compliment de l'anterior condició, després d'això podrà ordenar la publicació de l'aprovació en el butlletí oficial que corresponga, amb la qual cosa el Pla entrarà en vigor.  
2. Suspendre l'aprovació definitiva de les determinacions del Pla general de Fuentes de Ayódar relatives a l'àmbit de la unitat d'execució UET-01, per tal que l'Ajuntament obtinga respecte d'aquests terrenys una nova declaració d'impacte ambiental.»  
2. El 24 d'octubre de 2008 va tenir entrada en el Servei Territorial d'Urbanisme de Castelló nova documentació aprovada pel Ple de 17 d'octubre de 2008, on es recullen les indicacions requerides en l'acord de la Comissió Territorial, i queda encara en suspens l'àmbit de la UET-01, pendent de solució, i que per tant roman com a part suspesa dins del document.  
3. En data 20 de gener de 2009, el director general d'Urbanisme va resoldre ordenar la publicació de l'acord de la Comissió Territorial d'Urbanisme de Castelló de data 23 de setembre de 2008, d'aprovació definitiva del Pla general de Fuentes de Ayódar, com també la publicació del text íntegre de les seues ordenances, i també les fitxes de planejament i gestió, amb la qual cosa es produirà la seua entrada en vigor, excepte en l'àmbit de la unitat d'execució UET-01, que quedarà en suspens en virtut del que s'ha assenyalat en el mateix acord.  
4. En data 18 de març de 2008 es presenta nova documentació completa del Pla general, que va ser aprovada pel Ple de l'Ajuntament de data 16 de gener de 2009, per la qual queda eliminada de la classificació la delimitació de la UET-01, els terrenys de la qual ara passen a ser sòl no urbanitzable comú agrícola (SNUC-AG), a semblança de la classificació que tenen els terrenys limítrofs a aquest àmbit.  
5. La documentació aportada està constituïda per la documentació completa que integra el Pla general, és a dir, memòria informativa i justificativa, normes urbanístiques, plànols d'informació i d'ordenació, catàleg de béns i espais protegits i estudi d'impacte ambiental, tot això adaptat als requeriments com a conseqüència de l'Acord de la Comissió Territorial d'Urbanisme de 23 de setembre de 2008.  
Fonaments de dret  
1. El 2 de setembre de 2002 la directora general de Planificació i Gestió del Medi va dictar declaració d'impacte ambiental i estimà acceptable només a l'efecte ambiental el Pla general de Fuentes de Ayódar, amb l'expressió de determinats condicionants i assenyalant la necessitat que prèviament a l'aprovació definitiva del document, aquesta Direcció General emeta una resolució complementària que permeta la continuació de la tramitació prèviament a l'aprovació definitiva del Pla general.   
El 15 de setembre de 2008 s'emet una declaració d'impacte ambiental complementària, en la qual entre altres aspectes s'assenyala:  
«En relació amb la nova documentació (nou projecte de PGOU de Fuentes de Ayódar i estudi d'impacte ambiental) presentada per l'Ajuntament de Fuentes de Ayódar a través del Servei Territorial de Castelló d'Ordenació Territorial i les modificacions presentades per l'Ajuntament el 12 de setembre de 2008 i reflectides en aquesta resolució, s'estableix que prèviament a l'aprovació definitiva del PGOU el document ha de complir el següent:  
El nou document de PGOU (incloent plànols) i estudi d'impacte ambiental s'han de sotmetre a avaluació ambiental amb informació pública, i han d'obtenir una nova resolució complementària, a fi de donar cobertura a les modificacions introduïdes conforme estableix l'art. 21.5 del Decret 32/2006».  
2. L'Ajuntament, per a complir el que estableix l'acord de la Comissió Territorial d'Urbanisme, que traslladava allò que s'assenyalava en la resolució complementària de 15 de setembre de 2008 de la directora general de Planificació i Gestió del Medi, va sotmetre a exposició al públic l'estudi d'impacte ambiental, com també els instruments de planejament a fi de possibilitar el desenvolupament de la UET-01.   
Atés que es van presentar fins a 63 al·legacions durant l'esmentat tràmit, i a la vista d'aquestes es va redactar un nou document en què va quedar eliminada la unitat d'execució UET-01, de manera que amb la nova ordenació l'àmbit afectat per la unitat passa a ser sòl no urbanitzable comú d'ús agrícola (SNUC-AG).  
3. Com que s'han eliminat els obstacles que van motivar la necessitat de redactar un nou estudi d'impacte ambiental, i l'exposició al públic d'aquest, que avaluara l'impacte que sobre el territori pot tenir la inclusió d'una nova unitat d'execució, en un planejament general sobre el qual la declaració d'impacte ambiental emesa inicialment no va poder pronunciar-se, es considera complida la condició establida en l'Acord suspensiu de data 23 de setembre de 2008 de la Comissió Territorial d'Urbanisme de Castelló, per tant es pot afirmar que el document aprovat pel Ple de la corporació el 16 de gener de 2009 esmena les deficiències que impedien la completa aprovació del Pla general en tot l'àmbit territorial municipal.  
4. El vocal del Ministeri de Medi Ambient i Medi Rural i Marí fa constar que ja va emetre vot negatiu a l'Acord de la Comissió Territorial d'Urbanisme de Castelló de 23 de setembre de 2008, d'aprovació parcial del Pla general de Fuentes de Ayódar. Per això, aquest vocal vota també en contra d'aquest acord d'aprovació de la part aleshores suspesa, perquè continua sense haver informe favorable de la Confederació Hidrogràfica del Xúquer previst en l'article 25.4 de la Llei d'aigües.  
La Comissió Territorial d'Urbanisme, amb el vot negatiu del vocal del Ministeri de Medi Ambient i Medi Rural i Marí, aprova la part en el seu moment suspesa, per considerar que, en quedar aquest sòl com no urbanitzable, queda clar que l'aprovació de la part suspesa no suposa increment de la demanda d'aigua.  
5. La Comissió Territorial d'Urbanisme, a proposta del director general d'Urbanisme, és l'òrgan competent per a resoldre sobre l'aprovació definitiva del planejament urbanístic de municipis de menys de 50.000 habitants, de conformitat amb el que disposa l'article 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
En virtut de tot el que antecedeix, la Comissió Territorial d'Urbanisme de Castelló  
ACORDA  
Aprovar definitivament la part del Pla general de Fuentes de Ayódar que va ser suspesa per l'Acord de la Comissió Territorial d'Urbanisme de 23 de setembre de 2008, això d'acord amb l'ordenació prevista en el document aprovat per l'Ajuntament el 16 de gener de 2009.  
Contra l'instrument de planejament aprovat podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que es puga exercir qualsevol altre recurs o acció que es considere oportú.  
Castelló de la Plana, 1 de juliol de 2009.- El secretari de la Comissió Territorial d'Urbanisme: Fernando Renau Faubell.